《送李公安赴举》
宋代·王令

行子冠上尘，梁宋道傍土。
尘逐冠敝损，人来还复去。
马蹄日月长，踏尽西北路。
近者何纷纷，姿状颇秀举。
传言天子诏，士得四方赴。
来如鹊翅翻，去若蝇头聚。
市儿屈指计，过百日未暮。
昔周方盛时，得士才十数。
唐虞此为盛，中复容女妇。
昔何称才难，今也宁异趣。
但恐所取异，今古殊尺度。
失君乃高才，久有及物虑。
今又奋绝去，挺拔欲自树。
余穷非所知，久有山林素。
但无百亩粟，乃就群才赋。
仕道得亦嗟，困穷失为惧。
二者各有命，予亦何所与。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。